Polonia anunţă luni, 27 mai, că a cumpărat din Statele Unite rachete de croazieră - în valoare de 677 de milioane de euro - în vederea creşterii capacităţilor poloneze de apărare împotriva unei ameninţări din partea Rusiei, relatează AFP.
”Războiul din Ucraina a demonstrat importanţa de a putea trage rachete asupra unor ţinte inclusiv foarte departe de linia frontului, iar raza rachetelor care vor fi cumpărate este de aproximativ 1.000 de kilometri”, anunţă într-un comunicat Ministerul polonez al Apărării.
Livrările acestor rachete Joint Air-to-Surface Standoff Missile de tip AGM-158 JASSM-ER urmează să aibă loc în perioada 2028-2030, precizează ministerul.
Polonia dispune de rachete de tip JASSM cu o rază de acţiune de 370 de kilometri, folosite de avioanele poloneze multirol de luptă de tip F-16 de fabricaţie americană.
Acest contract urmeaă să fie semnat în mod oficial marţi, în cadrul unei modernizări rapide a armatei poloneze, accelerată de invazia Ucrainei de către Rusia.
Varşovia şi-a crescut, în contextul ameninţării ruse, bugetul apărării la aproximativ 4% din PIB - cel mai mare nivel în rândul statelor membre NATO.
Ea a lansat o serie de achiziţii de echipament militar în valoare de miliarde de dolari, în principal din Statele Unite şi Coreea de Sud.